
 Ego Odo, Dei gratia Tullensis episcopus, notum facio presentibus et futuris quod Ulricus senior,  dominus Novivillaris, multa dampna et multum gravia intulit aliquando domui Morimundi. Postea vero penitentia ductus et excommunicatione cohercitus, illata dampna Morimundensibus se restaurare promisit. Quod tamen implere distulit usque dum infirmitate correptus de qua  et obiit Ulricum filium suum quem terre sue relinquebat heredem promittere fecit presente abbate Morimundi Petro fide data in manu ejusdem abbatis quod illata a patre suo dampna predicte domui restitueret ad voluntatem abbatis. Defuncto patre, venit Ulricus filius Morimundum  et pro recompensatione capitalium que pater suus abstulerat ejusdem domui, dedit Deo et Sancte Marie terram illam que est super stagna domus ejusdem infra viam que vadit a Waudinvillari ad Acrummontem versus Morimundum usque ad vallem illam que descendit in stagnum de Blanchart  a parte veteris capelle de Estavilon. Hoc donum ipse Ulricus et frater ejus Renerius super altare Morimundi propriis manibus posuerunt, presentibus qui aderant domino Renerio de Borbona et militibus Ulrico de Roocort, Lodovico de Seintre, Conone de Crievechamp. Postea vero Teodericus de  Novovillari, qui nepos eorum erat et partem habebat in terra ex parte uxoris sue, dedit Deo  et Sancte Marie Morimundi in perpetuam elemosinam eandem portionem suam quam predicti termini intra se continent, laude et assensu ejusdem uxoris sue nomine Helvidis cognomento Damete, antequam ipsa filium vel filiam haberet talis etatis in quali etate de parentum donationibus vel elemosinis assensus querendus est liberorum. Hoc idem Teodericus  super altare Morimundi posuit manu sua, presentibus Waltero de Robercurt et Brochardo de Maceriis, militibus, Richardo quoque armigero ejusdem Teoderici. Item predicta Helvidis  cognomento Damete contulit fratribus Morimundi molendinum suum quod est subter Acrummontem in elemosinam perpetuam, cujus molendini fructum in proprios usus suos usque ad obitum suum retinuit. Testes : tunc prior Petrus, Ulricus de Fraine monachus, Cono  de Crievechamp, Ulricus de Domeloveri, milites. Hanc ipsam donationem concessit et laudavit Teodericus, maritus predicte Halvidis. Testes : Walo abbas Clariloci,  Johannes de Robercort hospitalis, Hugo comes Wadonimontis. Hec omnia dedit  et laudavit Renerius dominus Acrimontis. Testes : Lodovicus de Seintre, Cono de Crievechamp, milites, Renaudus de Acrimonte tunc prepositus, Johannes famulus predicte Helvidis. Anno ab incarnatione Domini M° C° nonagesimo secundo. 